b'\n_START_ARTICLE_\nGisella Grosz\n_START_PARAGRAPH_\nGisella (alkujaan Gizella) Grosz (26. marraskuuta 1875 Szil\xc3\xa1gysomly\xc3\xb3 \xe2\x80\x93 1942 Riian getto) oli unkarilainen pianisti._NEWLINE_Grosz syntyi juutalaiseen perheeseen nykyisen Romanian, silloisen It\xc3\xa4valta-Unkarin alueella. H\xc3\xa4n opiskeli pianonsoittoa Unkarin kuninkaallisessa kansallismusiikkiakatemiassa Istv\xc3\xa1n Thom\xc3\xa1nin johdolla. H\xc3\xa4n piti ensimm\xc3\xa4iset konserttinsa vuonna 1897 Budapestissa ja sitten Leipzigiss\xc3\xa4 sek\xc3\xa4 Berliiniss\xc3\xa4 1898\xe2\x80\x9399. Vuodesta 1898 l\xc3\xa4htien Grosz asui Berliiniss\xc3\xa4, jossa h\xc3\xa4nt\xc3\xa4 opetti Teresa Carre\xc3\xb1o. _NEWLINE_1900-vuosikymmenen aikana Grosz esiintyi solistina Berliinin filharmonikkojen kanssa useaan otteeseen. Vuonna 1906 h\xc3\xa4n levytti yhten\xc3\xa4 ensimm\xc3\xa4isist\xc3\xa4 naispuolisista pianisteista Welte-Mignonille. Vuonna 1911 h\xc3\xa4n vet\xc3\xa4ytyi konserttiuraltaan samalla kun meni naimisiin musiikkikriitikko ja el\xc3\xa4m\xc3\xa4kertakirjailija Adolf Weissmannin kanssa. Vet\xc3\xa4ytymisens\xc3\xa4 j\xc3\xa4lkeen Grosz kuitenkin yh\xc3\xa4 jatkoi uraansa musiikin parissa opettamalla pianonsoittoa. Grosz j\xc3\xa4i leskeksi vuonna 1929. Tammikuussa 1942 h\xc3\xa4net siirrettiin Riikaan, Latviaan, jossa h\xc3\xa4n kuoli viel\xc3\xa4 saman vuoden aikana. _NEWLINE_Groszilla oli puolisonsa Weissmannin kanssa vuonna 1908 ennen avioitumista syntynyt tyt\xc3\xa4r, Ilse, josta my\xc3\xb6s tuli pianisti. Tyt\xc3\xa4r kuoli Yhdysvalloissa vuonna 2000.'